Kim Andersen (V), 2009-05-07:
Tak for det.
Vi skal jo her behandle både regeringens L 211 om en styrket indsats mod bandekriminalitet og beslutningsforslag nr. B 199 fra Socialistisk Folkeparti om minimumsstraf for ulovlig våbenbesiddelse.
Jeg vil gerne slå fast, at vi fra Venstres side mener, at det, man har oplevet de seneste måder i Københavns gader, er fuldstændig uacceptabelt.
Dette at almindelige mennesker ikke kan leve en normal tilværelse, passe deres arbejde, gå til deres fritidsaktiviteter, sende børnene hen i sportsklubben og have et normalt fritidsliv uden at være ængstelige, uden at være bange, uden at være frygtsomme for, hvad der sker om det næste gadehjørne; om der kommer en gal mand løbende med en pistol i hånden, om der kommer nogle typer ned i gennem gaden i en hurtigkørende bil med skudsalver ud af den ene siderude, er nyt i en dansk sammenhæng, og for Venstre er det også helt og aldeles uacceptabelt, og det skal bekæmpes.
Det skal bekæmpes her og nu med en stærk, synlig, slagkraftig politiindsats, med strenge sanktioner, hårde domme fra domstolene, når de skyldige pågribes og dømmes, og med en massiv forebyggende indsats i skolerne, daginstitutionerne, i fritidsklubberne, ja, der, hvor børn og unge færdes.
Kommunerne skal på en helt anden måde end tidligere lave en forebyggelsespolitik for kriminelt adfærd blandt børn og unge, og man skal gå langt mere koordinerende ind i en forebyggende virksomhed med henblik på at forhindre, at børn og unge indleder en kriminel løbebane til skade for dem selv, deres familier og så sandelig også for samfundet og for sagesløse mennesker i vores samfund.
Vi er derfor glade for, at regeringen har fremlagt den her bandepakke.
Vi har længe argumenteret for skærpede straffe og hårdere sanktioner over for de her hardcore forbrydere, som vi har med at gøre.
Vi ser justitsministerens forslag her som imødekommelse af vores ønsker, og vi synes, at det er et meget afbalanceret forslag, der er lagt frem.
Der er da overhovedet ingen grund til at gå rundt med ulovlige våben i Danmark.
Hvorfor skal man hjemme under sengen eller i kosteskabet opbevare et ulovligt skydevåben, hvis ikke det er, fordi man har i sinde på et eller andet tidspunkt i en eller anden situation under nogle omstændigheder at bringe det ulovlige våben i anvendelse?
Hvorfor skulle man det?
Nej, der er ingen grund til det i Danmark, og derfor skal det stå lysende klart for enhver og alle også af disse typer, som vi her har med at gøre, at vi ikke vil acceptere det fra samfundets side, og at det får hårde og strenge konsekvenser med det samme, når det bliver opdaget.
Vi synes, at det derfor er meget fornuftigt, at regeringen med det her forslag lægger op til markant strengere straffe i de situationer - ikke bare når der er tale om bandekriminalitet, sådan som SF forslag siger det, men i det hele taget - for ulovlig besiddelse, og at man klart siger, at der er tale om en minimumsstraf på 1 år og op til 6 år.
Det går vi ind for, og det støtter vi fuldt og helt, det er der behov for.
Det er jo et spørgsmål om at få nogle af de her bøller, uromagere og kriminelle væk fra gaden, væk fra miljøet, så de ikke kan gøre mere ondt for andre, så politiet kan komme til at arbejde og opretholde ro og orden, og så kommunens gadearbejder kan komme til at virke og tale med dem, der endnu kan nås med fornuft og saglighed.
Vi synes også, det er fornuftigt, at man ikke skal kunne afsone de straffe, man får for bandekriminalitet, på bopælen med såkaldt elektronisk fodlænke, og at det ikke skal have opsættende virkning, mens man udredes til en sådan afsoningsform.
Vi synes også, det er i orden, at man kan blive varetægtsfængslet straks efter fældende dom og komme i fængsel efter fældende dom med det samme, sådan at man ikke lægger hindringer i vejen for politiets arbejde i øvrigt med henblik på opklaring, med henblik på at fange nye forbrydere.
Vi synes, at der er en lang række ganske fornuftige, afbalancerede elementer i den her bandepakke, som vi helhjertet støtter, og som vi også forstår at politi og anklagemyndighed støtter og bakker op om.
Der har været forskellige udlægninger af, hvor anvendelige disse regler vil kunne være.
Jeg har forstået det sådan, at de selv samme myndigheder bakker op om det her initiativ, og at de er parate til at anvende dem, når det er nødvendigt og rimeligt og der er den nødvendige dokumentation og bevisførelse herfor.
Sådan må det naturligvis også være, og det forventer vi også vil ske.
Af samme grund kan vi ikke støtte Socialistisk Folkepartis forslag.
Det er ikke så omfattende og vidtgående som forslaget fra regeringen.
Det har ikke alle de elementer med, som der er i regeringens forslag, og fremstår derfor heller ikke så sammenhængende og allround som regeringens forslag.
Vi er imidlertid glade for, at Socialistisk Folkeparti efter mange og lange diskussioner og efter i adskillige år at have afvist en enhver stramning og ethvert strafskærpende forslag fra regeringen nu endelig har besluttet sig for at fremkomme med de synspunkter, som Socialistisk Folkepartis formand har gjort så flittigt her i foråret og vinter.
Det synes vi da er fornuftigt.
Det hilser vi da velkommen.
Vi håber så, at det er alle i Socialistisk Folkepartis folketingsgruppe, som slutter op om det forslag, som regeringen nu har fremsat, for det forstår jeg altså også at Socialistisk Folkeparti nu har besluttet sig for at ville.
Det vil jeg gerne takke for.
Jeg håber som sagt, det bliver alle fra folketingsgruppen, som gør det, og at det er noget, der har opbakning og rygdækning i SF's bagland.
For det er jo sådan med politik i et demokrati, i et folkestyre, at det ikke er én mands værk, én mands ideer, én mands vilje.
Det er noget, der skal være gennemdiskuteret i et parti, i en organisation.
Det er noget, der skal nyde almindelig anerkendelse og opbakning, for at det er reelt og har en virkning på lang sigt.
Det glæder mig, om SF i sin higen efter ministerbiler nu er nået dertil, at man også er parat til at bære ansvar og tage nogle beslutninger, også når de måske kan være vanskelige og tunge at bære på.
Venstre kan fuldt og helt støtte forslaget fra justitsministeren.
Det er afbalanceret, fornuftigt og konsekvent.
Politi og anklagemyndighed har brug for det, har tilkendegivet, at de står bag det fuldt og helt, og af samme grund er det heller ikke brug for Socialistisk Folkepartis beslutningsforslag.
Det er overhalet indenom af regeringens forslag, og det er endog også erkendt af Socialistisk Folkeparti.